
Szomatikus embrió eredetű klónok palántanevelési technológiájának kutatása az Arundo donax L. példáján

Dolgozatunk témája az olasznád vagy arundó (Arundo donax L.), mely kutatók és tudósok szerint a jövő egyik legperspektivikusabb energianövénye. A 2010. és 2012. között végzett kutatásaink fő célja a szomatikus embriogenezis útján előállított úgynevezett szintetikus arundó (SYN-AR) palántanevelési technológiájának kutatása volt.
A csíraképes magot nem érlelő növény virágzatából vett metszetekből táptalajon színtelen arundó kalluszokat növesztünk. Fény hatására beindul a fotoszintézis. Néhány átoltást követően először mesterséges növényi ováriumban (APO), majd üvegházban adaptáltuk őket. A kísérlet célja, hogy több palántanevelési módszer közül megtaláljuk a leghatékonyabbat. Három módszerrel kísérleteztünk. Dajkatálcás nevelés során szaporítóládába fóliát terítettünk, erre perlitréteg került, majd a növényeket beütettük három féle sűrűséggel. Kiültetés során az állomány teljes egészében kiemelhető a növények sérülése nélkül és a folyamat remekül gépesíthető, rövid idő alatt nagy terület telepíthető. Csomós nevelés során a klaszterekben akklimatizált növényeket sejttálcában neveltük és a kiültetés is így történt. Harmadik estben egyénileg akklimatizált, sejttálcában nevelt növények kerültek kiültetésre.
A palánták előállítása során nem várt tulajdonságú egyedek is megjelentek. A mintegy 500.000 előállított palánta között 12 eltérő megjelenésű, vélhetően kiméra jelent meg. Ezeket a növényeket kiemeltük, majd az egyes egyedeket vizsgáltuk. Elsősorban a levelek színe mutatott eltérést. A vizsgálatok során hat alapesetet különböztettünk meg, ezek: tisztán sárga és zöld levelű, illetve négy különböző csíkozású levél. Három típusból (zöld, sárga és albínó) metszetet készítettünk és vizsgáltuk a klorofiltartalmat. A vizsgálat során több egyedről megállapítottuk, tulajdonságaikat stabilan továbbörökíti a következő generációkban, így ezek a növények akár új díszarundóként termesztésbe kerülhetnek a már lejegyzett díszfajták („Variegata”, „Aurea”) mellett. Fontosnak tartjuk, hogy a korábban mintegy 300 év alatt lejegyzett néhány díszfajtához képest nekünk 3 hónap alatt sikerült 12 egyedet kiemelni. Úgy gondoljuk, mind a palántanevelési módszerek, mind az új díszfajták vizsgálatával sikerült betekintést nyernünk a mai, modern és fejlődő kertészeti módszerekre és immár látjuk az új lehetőségeket, látjuk merre tart a kertészet jövője.
Az OTDK-n történő részvételt a "TÁMOP-4.2.2/B-10/1-2010-0024. A Debreceni Egyetem tudományos képzési műhelyeinek támogatása" pályázat támogatta.



